《余观近时诗人往往有以前代台名为赋者辄用效颦以消馀暇 其三 朝阳台》
元代·岑安卿

巫峰十二青参差，石形俨现仙娥姿。苍藤翠木怯凄冷，精诚夜感襄王思。

仙衣缥缈仙裙湿，云影飘飖雨声急。阳台朝暮不胜情，高唐想像愁无极。

梦中奇遇事杳冥，公子雕辞亦胸臆。荒凉古庙屹江干，台空不见行云迹。

游人怅望尚徘徊，古碑寂寂荒莓苔。

作者简介：岑安卿（1286～1355）元代诗人。字静能，所居近栲栳峰，故自号栲栳山人，余姚上林乡（今浙江慈溪市桥头镇与匡堰镇一带）人。志行高洁，穷阨以终，尝作《三哀诗》，吊宋遗民之在里中者，寄托深远，脍炙人口。著有《栲栳山人集》三卷，《四库总目》评其诗戛戛孤往，如其为人。